Seðlabanki Íslands á nokkuð safn listaverka eða samtals um 320 málverk . Í janúar birtust fréttir af því að vegna kvartana einhverra starfsmanna hefði verið ákveðið að taka niður nektarmálverk eftir Gunnlaug Blöndal og setja þau í geymslu . Vakti þetta hörð viðbrögð . Bandalag íslenskra listamanna sendi bankanum erindi þar sem ákvörðunin var hörmuð . Í viðtali við Vísi þann 21. janúar sagði Erling Jóhannesson , forseti bandalagsins , að félagið hefði í erindi sínu lýst furðu sinni á því að „ bankinn skuli einhvern veginn undirgangast tepruskap og púrítanisma með því að taka niður list á þeim forsendum að nektin trufli einhverjar sómakærar sálir . “ Spurður hvort hann hyggist taka málverkin úr geymslu og hengja aftur upp svarar Ásgeir Jónsson seðlabankastjóri : „ Þetta er eitt af þessum stóru málum , “ segir Ásgeir og brosir út í annað . „ Í sannleika sagt þá hef ég ekki tekið þessa umræðu hérna inni . Það mætti færa rök fyrir því að ekki sé viðeigandi að hafa nektarmyndir á ákveðnum stöðum eins og til að mynda inni á skrifstofu seðlabankastjóra eða annarra yfirmanna hér . Það kann að fara fyrir brjóstið á einhverjum . Að mínu áliti ætti samt að finna þessum verkum einhvern stað hér . “ Ásgeir Jónsson seðlabankastjóri er í ítarlegu viðtali í bókinni 300 stærstu sem var að koma út . Hægt er að kaupa eintak af bókinni hér .